Dôvodová správa

Právny základ: Vymenúvanie členov Akreditačnej komisie, ktorá je poradným orgánom vlády Slovenskej republiky (ďalej len „komisia“) a ktorej úlohou je sledovať, posudzovať a nezávisle hodnotiť kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáhať jej zvyšovanie, je v kompetencii vlády Slovenskej republiky na základe návrhu ministra školstva SR (ďalej len „minister“) v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

	História vymenúvania od roku 2002: Vláda SR vymenovala predsedu, podpredsedu a ďalších členov komisie dňom 1. septembra 2002 uznesením č. 896 z 21. augusta 2002 k návrhu na vymenovanie členov komisie. Po zániku členstva troch členov uvedenej komisie (z dôvodu vzdania sa alebo výkonu nezlučiteľnosti funkcie) vláda SR uznesením č. 1239 zo 17. decembra 2003 vymenovala troch nových členov. K 31. augustu 2004 zaniklo členstvo siedmim členom komisie z dôvodu uplynutia prvého dvojročného funkčného obdobia. Okrem nich členstvo v Akreditačnej komisii zaniklo aj dvom ďalším členom z dôvodu vzdania sa a začatia výkonu funkcie nezlučiteľnej s členstvom v komisii. V uvedených dvoch prípadoch prišlo k zániku členstva pred uplynutím funkčného obdobia uvedených členov. Preto uznesením vlády SR č. 801 z 18. augusta 2004 bolo vymenovaných 9 členov komisie. K 31. augustu 2006 zaniklo členstvo ďalším siedmim členom komisie z dôvodu uplynutia prvého štvorročného funkčného obdobia a jednému členovi z dôvodu vzdania sa členstva. Zánik členstva v uvedenej komisii bol v súlade s § 81 ods. 7 písm. a) a b) zákona o VŠ.

	Dňa 31. augusta 2008 končí prvé šesťročné funkčné obdobie týchto šiestich  členov Akreditačnej komisie vrátane predsedu a podpredsedu komisie: 
prof. Ing. Pavol Návrat, PhD. – predseda komisie (Informatické vedy, matematika, informačné a komunikačné technológie - Informatické vedy, informačné a komunikačné technológie, Konštruovanie, technológie, výroba a komunikácie  - Automatizácia, Telekomunikáce   - z verejnej vysokej školy), 
prof. Ing. Matej Bílý, DrSc. - podpredseda komisie (Konštruovanie, technológie, výroba a komunikácie  - Inžinierstvo a technológie, Doprava, Poštové technológie, Bezpečnostné  služby Služby – Dopravné a poštové služby – Slovenský metrologický ústav, nevysokoškolská inštitúcia), 
prof. Ing. Ladislav Hetényi, PhD. - člen komisie (Prírodné vedy - Vedy o živej prírode, Pôdohospodárske a veterinárske vedy – Poľnohospodárstvo, lesníctvo – Slovenské centrum poľnohospodárskeho výskumu v Nitre - nevysokoškolská inštitúcia), 
prof. ThDr. Jozef  Jarab, PhD. - člen komisie (Humanitné vedy a umenie - Humanitné vedy, Sociálne, ekonomické a právne vedy - Žurnalistika a informácie,  Spoločenské a behaviorálne vedy  - z verejnej vysokej školy), 
prof. Ing. Ján Sládek, DrSc. - člen komisie (Konštruovanie, technológie, výroba a komunikácie – Architektúra a staviteľstvo, projektovanie, inžinierstvo a technológie,  Pôdohospodárske a veterinárske  vedy - vodné hospodárstvo – zo SAV, nevysokoškolská inštitúcia)
prof. Ing. Edita Virčíková, CSc. – členka komisie (Prírodné vedy – ekologické a environmentálne vedy, Konštruovanie, technológie, výroba a komunikácie - Metalurgické a montánne vedy  – z verejnej  vysokej školy).

Funkčné obdobie doc. Ing. Anny Pilkovej, CSc. - členky komisie (Sociálne, ekonomické a právne  vedy – ekonómia a manažment – z MS SR a MPSVaR SR, nevysokoškolská inštitúcia), ktorá v dôsledku vzdania sa členstva doc. RNDr. Romana Friča, DrSc. k  31. 8. 2006 (funkčné obdobie člena mu malo trvať do 31. 8. 2008), bola v súlade so zákonom o vysokých školách  vymenovaná na zvyšok funkčného obdobia (1.9.2006 do 31.8. 2008), končí na vlastnú žiadosť k 1. júnu 2008. Vzhľadom na vzdanie sa členstva tesne pred uplynutím prvého funkčného obdobia menovanej, navrhovateľ predkladá vymenovanie nového člena tak, ako je to v  návrhu uznesenia vlády.  
Funkčné obdobie prof. Ing. Pavla Kukuču, PhD. - člena komisie (Konštrukčné inžinierstvo, technológie, výroba a komunikácie – strojárstvo, elektrotechnika a elektroenergetika – z verejnej vysokej školy) malo skončiť 31. 8. 2010. Vzdaním sa členstva v komisii k 15. júnu 2008 podaním písomnej žiadosti predsedovi vlády Slovenskej republiky skončilo jeho funkčné obdobie a navrhuje sa na jeho miesto vymenovať nový člen, ktorého navrhlo v rámci  medzirezortného pripomienkového konania MH SR. Funkčné obdobie kandidáta namiesto prof. Ing. Pavla Kukuču, PhD. je v súlade so zákonom stanovené do 31. 8. 2010.

Z vyššie uvedených dôvodov je potrebné vymenovať na uvoľnené miesta nových členov Akreditačnej komisie. Podľa zákona o vysokých školách majú byť členovia tejto komisie navrhnutí z významných osobností z vysokých škôl, odborných a vedeckých ustanovizní. Členmi komisie majú byť aj zahraniční odborníci. Komisia má 21 členov. Najviac jedna tretina je z nevysokoškolských ustanovizní. 

Na vypracovanie návrhu na vymenovanie členov komisie vrátane predsedu a podpredsedu komisie využil minister školstva v súlade s § 1 nariadenia vlády Slovenskej republiky č. 104/2003 Z. z. o Akreditačnej komisii v znení neskorších zmien návrhy kandidátov z vysokých škôl, ústredných orgánov štátnej správy, Slovenskej akadémie vied. Zaslané návrhy z uvedených ustanovizní sú spracované podľa odporúčanej osnovy a sú súčasťou k materiálu - príloha 1. Predkladaný návrh je zostavený na základe predložených návrhov a rešpektuje podmienky na zloženie tejto komisie tak, ako to ukladá zákon o vysokých školách.

Pri vypracovaní návrhu na vymenovanie predsedu, podpredsedu a ďalších členov komisie využil minister možnosť opätovne navrhnúť za kandidáta na člena aj toho istého člena, ktorému členstvo zaniká po prvom šesťročnom funkčnom období Dôvodom je doterajšie preukázanie vysokej odbornosti a kvality práce  a možnosť vymenovať členov tejto komisie na dve po sebe nasledujúce funkčné obdobia. Ide o doterajšieho člena Akreditačnej komisie prof. ThDr. Jozefa Jaraba, PhD. V ostatných šiestich prípadoch minister navrhuje nových kandidátov na obdobie šiestich rokov pre prvé funkčné obdobie.
Namiesto doterajšieho predsedu Akreditačnej komisie prof. Ing. Pavla Návrata, PhD. navrhuje vymenovať za predsedu prof. Ing. Ľubora Fišeru, DrSc., ktorému sa týmto začína prvé funkčné obdobie od 1. 9. 2008 do 31. 8. 2014. 
Namiesto doterajšieho podpredsedu prof. Ing. Mateja Bílého, DrSc. navrhuje vymenovať za podpredsedu prof. Ing. Jána Michalíka, PhD., ktorému sa týmto začína prvé funkčné obdobie od 1. 9. 2008 do 31. 8. 2014. 
Namiesto doterajších štyroch členov minister navrhuje vymenovať nových členov ktorým začína prvé šesťročné funkčné obdobie od 1. 9. 2008 do 31. 8. 2014, a to takto:
prof. JUDr. Jozefa Beňu, CSc. – pre oblasť výskumu Historické vedy, 
prof. Ing. Ivana Hybena, CSc. – namiesto prof. Ing. Jána Sládka, DrSc.,
prof. Ing. Jaroslava Škvareninu, CSc. - namiesto prof. Ing. Edity Virčíkovej, CSc.,
a prof. Ing. Jozefa Vilčeka, PhD. – namiesto  prof. Ing. Ladislava Hetényiho, CSc.

Namiesto prof. Ing. Pavla Kukuču, PhD., ktorý sa vzdal funkcie člena komisie k 15. 6. 2008 navrhuje prof. Ing. Jozefa Mihoka, PhD., ktorému začína funkčné obdobie od 1. 9. 2008 do 31. 8. 2010. 

Minister postúpil návrh na kandidátov na členov komisie na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencie) v súlade s § 81 ods. 2 zákona pred predložením vláde SR listom z 5. mája 2008. Uvedené orgány sa vyjadrili takto:

Rada vysokých škôl SR prerokovala na svojom zasadaní dňa 6. mája 2008 návrhy na vymenovanie za člena Akreditačnej komisie ku dňu 1. 9. 2008 a vyjadrila súhlas s predloženými návrhmi. 

Študentská rada vysokých škôl (ŠRVŠ) na Valnom zhromaždení Študentskej rady vysokých škôl dňa 24. mája 2008 prerokovala predložené návrhy na vymenovanie za člena Akreditačnej komisie ku dňu 1. 9. 2008 a odporúča za členov Akreditačnej komisie
prof. Ing. Ľubora Fišeru, DrSc. - predseda
prof. Ing. Jána Michalíka, PhD. – podpredseda
prof. ThDr. Jozefa Jaraba, PhD. – člen 
prof. Ing. Ivana Hybena, CSc. – člen
prof. Ing. Jaroslava Škvareninu, CSc. – člen
prof. Ing. Jozefa Vilčeka, PhD. - člen  

Valné zhromaždenie ŠRVŠ odporúča zvážiť členstvo prof. JUDr. Jozefa Beňu, CSc. v Akreditačnej komisii.  

Slovenská rektorská konferencia (SRK) listom ministrovi školstva z 28. mája 2008 oznámila, že Plénum SRK súhlasí s predloženým návrhom na predsedu, podpredsedu a ďalších členov Akreditačnej komisie. 

V súlade s § 81 ods. 5 zákona budú mať všetci siedmi novovymenovaní  členovia komisie šesťročnú dĺžku funkčného obdobia. Ich funkčné obdobie sa skončí 31. 8. 2014, ak nezanikne z iných dôvodov. Funkčné obdobie jedného člena sa skončí dňom, ktorým by uplynulo funkčné obdobie pôvodne vymenovaného člena, t. j. 31. 8. 2010.

V uznesení sa navrhuje vymenovať členov komisie dňom 1. septembra 2008.